Vognmand Henrik Hansens holdingselskab havde sidste år et overskud på 7,5 millioner kroner. Alligevel har han sagsøgt en af sine rumænske chauffører for omkring 20.000 kroner. Det er småpenge for Henrik Hansen, men for chaufføren svarer det til mellem en og to måneders løn.

Den regionale rumænske domstol i byen Dolj gav den 26. juni Henrik Hansen medhold i, at chaufføren skal betale omkring 20.000 kroner for at have skadet Henrik Hansens ejendom. Sagen er ført i Henrik Hansens rumænske datterselskab SC Henrik Hansen SRL. Det fremgår ikke af dommen, hvad det helt konkret er, der er blevet skadet.

I Danmark er det som udgangpunkt vognmanden selv, der skal betale for skader på lastbiler. Men i Rumænien er det helt normalt, at vognmændene sender regningen videre til chaufførerne, forklarer de rumænske chaufførers fagforbund.

- I langt de fleste tilfælde trækker de bare skaden fra chaufførens løn, men nogle gange ender sagerne i retten. De fleste skader er arbejdsrelaterede ulykker, og det er en generel risiko i denne branche. Problemet er, at arbejdsgiverne har billige forsikringer med høj selvrisiko, og derfor vælger de ikke at bruge forsikringen. I stedet udnytter de chaufførerne ved at skyde skylden på dem, siger Virgil C. Purcarescu, som er præsident for fagforbundet Sindicatul Soferilor Drumuri Bune.

Henrik Hansen ejer en transportvirksomhed i Danmark, som hedder Contrans. Den har hovedsæde i Kolding. Men han har ikke særligt mange danske chauffører. Til gengæld har han et datterselskab i Rumænien, som hedder Henrik Hansen SRL, og herigennem ansætter han rumænske chauffører, som kører i Danmark og resten af Nordeuropa.

Henrik Hansen har tidligere fortalt til Avisen.dk, at han betaler sine rumænske chauffører under halvdelen af, hvad hans danske chauffører får. Lønnen starter ved omkring 11.000 kroner om måneden og kan komme op omkring 15.000.

Normal praksis

Flere tidligere medarbejdere hos Henrik Hansen har oplevet at blive trukket i løn, fordi de er kommet til at lave skader på lastbilerne. De ønsker ikke at stå frem med navn, men en tidligere medarbejder siger:

- Det startede han (Henrik Hansen red.) med for cirka et halvt år siden, da han begyndte at hente yngre og mindre erfarne chauffører hertil, siger chaufføren, som ønsker at være anonym. Avisen.dk kender hans indentitet.

Henrik Hansen har en lignende retssag på vej imod en chauffør ved retten i den rumænske by Satu Mare.

Det har trods flere henvendelser ikke været muligt at få en kommentar fra Henrik Hansen.

Arbejdsgiverens ansvar

Mens det er hverdagskost for de rumænske chauffører, sker det yderst sjældent for danske chauffører, at de bliver trukket i løn, fordi de har lavet skader, fortæller Kim René Busch, som er forhandlingssekretær i 3F's Transportgruppe.

- Det er helt indiskutabelt, at arbejdsgiverne skal udbetale hele lønnen og ikke må foretage modregning på grund af skader. Der er jo ikke nogen chauffører, der med vilje påfører skader på køretøjet. Men de er under et voldsomt tidspres, og det er arbejdsgiverne, der lægger pres på dem, og så sker der desværre en gang i mellem fejl. Det er den risiko, der er ved at drive en forretning, siger han.

Hvis chaufføren har påført skaden med vilje eller har handlet groft uagtsomt, står der i Erstatningsansvarsloven, at vognmanden kan kræve, at chaufføren selv dækker skaden, forklarer Jane Aakjær Madsen, som er jurist i brancheorganisation ITD.

- Som arbejdsgiver hæfter du som udgangspunkt for dine arbejdstageres uforsvarlige skadegørende handlinger. Men arbejdsgiveren kan rette et krav mod arbejdstageren ud fra en konkret vurdering af, om det er rimeligt under hensyntagen til arbejdstagerens adfærd og omstændighederne i øvrigt, siger hun.

Der findes eksempler fra domstolene, hvor en chauffør eksempelvis er blevet dømt til at betale for en skade, som han har forårsaget i spirituspåvirket tilstand. Men ITD har ikke oplevet sådanne sager, oplyser Jane Aakjær Madsen.

Henrik Hansens danske virksomhed Contrans A/S er medlem af ITD, men det er hans rumænske datterselskab Henrik Hansen SRL ikke. Derfor ønsker ITD ikke at kommentere virksomhedens praksis over for de chauffører, der er ansat i den rumænske del af selskabet.